Document ID: /roh_data/filtered/fineweb-2-filterrobots_roh.jsonl.gz/38836

Sco artista è Ester Vonplon ina cunfinaria. Quai vala per la moda co ch'ella tracta il medium da la fotografia gist tuttina sco per sia confruntaziun cun ils cuntegns, che la maina en lieus lontans ed en zonas nunenconuschentas. Vonplon ha survegnì il premi d'art da quest onn da la Somedia. Il premi è collià cun ina publicaziun. Questa publicaziun vegn preschentada en il rom da l'exposiziun dad Ester Vonplon en la galaria da la citad da Cuira.
Il punct da partenza da l'artista fotografa Ester Vonplon (*1980) è adina puspè la cuntrada. Specific n'è qua betg il lieu geografic concret, mabain il fatg che la cuntrada cumpara ad emprima vista cunzunt sco materia furmabla e suonda cundiziuns elementaras: Nus vesain il grip, la naiv, il glatsch, il sablun, il desert, ils nivels sco differents stadis d'agregaziun en in process cuntinuant da vita e mort. Ester Vonplon sa mova cun sias lavurs sin in spitg stretg. La fotografia reflectescha bain anc il mund vesaivel, ma a medem temp sa manifestescha il medium sco tal tras sia applicaziun fitg experimentala e lascha reflectar las cundiziuns spezialas. Las fotografias èn uschia tant concretas sco er abstractas.
Sco observaturs stuain nus chapir la cuntrada sco maletg ed il maletg sco cuntrada e drizzar nossa attenziun sin ils elaborats che vegnan differenziads or da las materias primas. Mintgatant survegn quai furmas fitg concretas, en auters lieus tutga l'artista la sava dal nunvesaivel. Ils maletgs dad Ester Vonplon han ina gronda forza suggestiva: Sias lavurs na daventan betg mo in'aventura visuala, mabain pon er vegnir experimentadas fisicamain, ed ellas ans van a cor. La cuntrada e la fotografia fusiuneschan en quests maletgs ad in'expressiun da l'existenza umana. Er qua chatta Ester Vonplon cunfins: Ella na sa ferma betg a la surfatscha, mabain sfunsa adina en la profunditad. Ella sondescha locals nunchapaivels, en ils quals mancan puncts da referenza ed emprova da tschiffar quai che fugia.
La Somedia sustegna dapi l'onn 2006 cun l'acziun "Art en la Svizra sidorientala" la lavur artistica actuala en la regiun e surdat dapi l'onn 2012 in premi d'art. La retscha da cudeschs ch'è colliada cun quai cumpara en collavuraziun cun il museum d'art dal Grischun a Cuira.
Vernissascha da l'exposiziun e dal cudesch: Mardi, ils 16 da december 2014, a las 18.00
Bainvegni ed introducziun: Stephan Kunz, directur dal museum d'art dal Grischun
Surdada dal cudesch d'art: Andrea Masüger, CEO Somedia
Publicaziun:
Ester Vonplon. Warum ist die Stille der Landschaft so laut?,retscha art en la Svizra sidorientala, cun ina prefaziun da Stephan Kunz, ediziun Somedia Buchverlag e museum d'art dal Grischun, Glarus/Cuira: somedia-Buchverlag, 2014, 80 paginas